To sten blev kastet ned fra motorvejsbroer i det nordligste Tyskland på en halv time.

En bil blev tirsdag aften cirka klokken 22 ramt af en stor granitsten, som blev kastet fra en motorvejsbro lige syd for den dansk-tyske grænse ved Padborg.

En 58-årig dansk kvinde kom alvorligt til skade ved hændelsen og er nu indlagt på et hospital i Flensborg. Kvinden er hårdt kvæstet men ikke i livsfare. Hændelsen skete kort efter, at kvinden var kørt over den tyske grænse fra Danmark.

Kvinden, der er dansk statsborger, bor i Flensborg i Tyskland og arbejder i Danmark.

Det oplyser Christian Kartheus, pressetalsmand for politiet i Flensborg til TV 2.

Politi og redning var massivt til stede. (Foto Heiko Thomsen) Foto: Presse Nord Thomsen / Presse Nord Thomsen

Stenen, der blev fundet i midterrabatten, måler 25 gange 25 centimeter. Den røg igennem forruden på en BMW, hvor kvinden befandt sig.

Den blev kastet ved en motorvejsbro i Ellund, der ligger syd for Motorvej E45’s grænseovergang ved Padborg.

Christian Kartheus siger ifølge TV Syd, at politiet ikke har foretaget anholdelser i sagen, men at de betragter det som et forsøg på manddrab.

Personen kom til skade, men var selv i stand til at køre ind til siden. (Foto Heiko Thomsen) Foto: Presse Nord Thomsen / Presse Nord Thomsen

To stenkast

Ifølge TV Syd, der har oplysningerne fra Politiet i Flensborg, var der blevet kastet en anden sten ned på en motorvej en halv time tidligere.

Den anden sten blev kastet fra en motorvejsbro syd for Brarup, der ligger cirka 10 kilometer længere nede i Slesvig-Holsten.

Her kom ingen personer til skade. Her er der heller ikke nogen anholdte.

Førte til kø i Danmark

Oprydningsarbejdet efter ulykken medførte en kø på omkring 300 meter på den danske side af motorvejen i retning mod Tyskland, skriver TV Syd.

Mellem midnat og frem til klokken 02.00 natten til onsdag omdirigerede Syd- og Sønderjyllands Politi derfor trafikken til Tyskland gennem Padborg by.I 2017 var der adskillige episoder i Danmark med stenkast fra motorvejsbroer.

I august 2016 blev en tysk familie ramt af en sten kastet fra en motorvejsbro på Fynske Motorvej. Stenkastet kostede en 33-årig tysk kvinde livet, mens hendes 36-årige mand mistede synet og har brug for hjælp 24 timer i døgnet. I bilen sad også deres femårige søn, der slap uden alvorlige skader.

Flere ting går igen

Fyns Politi vil kontakte tysk politi for at undersøge, om to de stenkast syd for den danske grænse har forbindelse til stenkastet i 2016 på Fyn.

- Lige nu er vi i gang med at få etableret en kontakt til det tyske politi, vi vil gerne vide, om der er nogle specielle forhold, der går igen i forhold til det, der er sket på Fyn, siger Richardt Jacobsen, der er leder af Fyns Politis færdselsafdeling.

- Umiddelbart, sådan som vi har set det indtil videre, er der flere ting, der går igen. Det vi gerne vil vide, det er lidt mere konkret, hvad der ligger bag ved selve det at kaste stenen. Om der er nogle ligheder sammenlignet med de tyske forhold, siger han.